Na temelju članka 48. **Zakona o lokalnoj i područnoj (regionalnoj) samoupravi** („Narodne novine“ br. 33/01, 60/01, 129/05, 109/07, 36/09, 125/08, 36/09, 150/11, 144/12, 123/17, 98/19, 144/20), članka 39. **Zakona o elektroničkim medijima** („Narodne novine“, br. 111/21) i članka 48. **Statuta Grada Karlovca** („Glasnik Grada Karlovca“, broj 9/21), Gradonačelnik Grada Karlovca objavljuje

**JAVNI POZIV**

za financiranje programskih sadržaja elektroničkih medija u 2022. godini

**PREDMET JAVNOG POZIVA**

Predmet Javnog poziva je prikupljanje prijava pružatelja medijskih usluga za financiranje programskih sadržaja elektroničkih medija u 2022. godini.

Zakonom o elektroničkim medijima („Narodne novine“, br. 111/21) elektronički mediji su audiovizualni programi, radijski programi i elektroničke publikacije.

Pod programskim sadržajima podrazumijevaju se objave od interesa za Grad Karlovac koje se odnose na događaje od političkog, gospodarskog ili društvenog značaja, a prenose se zasebno kao tematske cjeline ili pojedinačno.

Svrha dodjele financijskih potpora je informiranje građana o projektima i programima Grada Karlovca i s područja grada Karlovca, a koji su od interesa za građane Karlovca, te o odlukama, uslugama i uopće radu Grada Karlovca kojim se zadovoljavaju potrebe i ostvaruju interesi građana Karlovca.

Od interesa za Grad Karlovac objave kvalitetnih programskih sadržaja obuhvaćaju sljedeće teme:

* o odlukama, uslugama i uopće radu Grada Karlovca i njegovih radnih tijela (Gradonačelnik, Gradsko vijeće) kojim se zadovoljavaju potrebe i ostvaruju interesi građana Karlovca,
* ostvarivanje prava građana na javno informiranje vezano uz teme i događaje s područja Grada Karlovca,
* poticanje multikulturalnosti, kulturne raznolikosti, njegovanje kulturne baštine, razvoj odgoja i obrazovanja, znanosti, sporta,
* promicanje ravnopravnosti spolova,
* poticanje posebnih kulturnih projekata i manifestacija na području Grada Karlovca,
* zaštita okoliša i ljudskog zdravlja.

**KRITERIJI ZA OCJENU PRIJAVLJENIH PROGRAMA**

|  |  |  |
| --- | --- | --- |
|  | Kriterij | Broj bodova |
| 1. | Kvaliteta, kreativnost, inovativnost, autorski pristup u osmišljavanju i količini objavljivanja programskog sadržaja od interesa za Grad Karlovac i građane Karlovca (projekti, programi, odluke i usluge Grada Karlovca namijenjene građanima). | 0 – 10 |
| 2. | Lokalni karakter programskog sadržaja podrazumijeva praćenje događaja sa područja Grada Karlovca, usmjerenost na potrebe i interese Grada Karlovca i vjerodostojnim objavama programskih sadržaja uputiti i informirati građane u predložene programske sadržaje. | 0 – 10 |

|  |  |  |
| --- | --- | --- |
| 3. | Kvantiteta objavljivanja programskog sadržaja koji se predlaže i pozicija predloženog programskog sadržaja unutar ukupnog programa medija (vrijeme i trajanje objavljivanja kod radijskog programa i/ili pozicija objava za portale: naslovnica, podstranica, posebna rubrika i slično). | 0 – 10 |
| 4. | Doseg i brzina objava pojedinog pružatelja medijskih usluga, gledanost, slušanost, pregledi sadržaja na internetu na području Grada Karlovca. | 0 – 10 |
| 5. | Potencijal dodatnih mogućnosti korištenja programskog sadržaja i dosega predloženih objava putem društvenih mreža prijavitelja (prisutnost prijavitelja na društvenim mrežama i broj pratitelja). | 0 – 10 |

**UVJETI ZA PRIJAVU NA JAVNI POZIV**

Na Javni poziv se mogu prijaviti nakladnici regionalnih i lokalnih elektroničkih medija koji imaju sjedište, odnosno prebivalište u Republici Hrvatskoj i koji su upisani u knjige pružanja medijskih usluga odnosno elektroničkih publikacija Agencije za elektroničke medije. Pravo na dodjelu financijskih sredstava ne mogu ostvariti nakladnici koji imaju nepodmirene obaveze prema Gradu Karlovcu što će utvrditi Povjerenstvo u poslovnim evidencijama.

**SADRŽAJ PRIJAVE NA JAVNI POZIV**

Prijava na Javni poziv obavezno sadrži sljedeću dokumentaciju:

* *Nakladnički obrazac* koji sadrži podatke o podnositelju prijave na Javni poziv za financiranje programskih sadržaja elektroničkih medija u 2022. godini te priloge.
* *Programski obrazac* prijave koji sadrži podatke o projektu/programskom sadržaju koji se prijavljuje na Javni poziv za financiranje programskih sadržaja elektroničkih medija u 2022. godini.
* *Izvadak iz Upisnika medijskih usluga* koji se vodi pri Vijeću za elektroničke medije.

Nakladnički i programski obrazac moraju biti u cijelosti popunjeni, potpisani od strane ovlaštene osobe prijavitelja i ovjereni pečatom.

Obrazac prijave može se preuzeti na službenoj internetskoj stranici Grada Karlovca: [www.karlovac.hr.](http://www.karlovac.hr.)

Nakladnik može na Javni poziv prijaviti više programskih sadržaja. U tom slučaju programske sadržaje prijavljuje odvojeno, odnosno za svaki programski sadržaj koristi zasebni Programski Obrazac prijave.

**ROK ZA PODNOŠENJE PRIJAVE**

Rok za podnošenje prijave je **8 (osam) dana** od dana objave ovoga Javnog poziva na internetskoj stranici Grada Karlovca.

Sve prijave moraju u navedenom roku biti zaprimljene u pisarnici Grada Karlovca, **zaključno s danom 8. veljače 2022. godine** najkasnije do 15:00 sati bez obzira na način dostave.

Prijave ponuda šalju se preporučenom poštom na adresu: GRAD KARLOVAC, Banjavčićeva 9, 47000 Karlovac ili se predaju neposredno u pisarnici Grada Karlovca, Banjavčićeva 9 s naznakom **Prijava za financiranje pružatelja usluga programskih sadržaja elektroničkih medija u 2022. godine** – „Ne otvaraj“

Neće se razmatrati ponude koje pristignu izvan roka određenog Javnim pozivom, nepotpune ponude, ponude podnositelja koji ne zadovoljavaju kriterije Javnog poziva.

Broj i iznos dodijeljenih potpora bit će usklađen s raspoloživim proračunskim sredstvima Grada Karlovca.

Zaprimljene ponude otvara i ocjenjuje Povjerenstvo za otvaranje ponuda po javnom pozivu.

Gradonačelnik Grada Karlovca donosi zaključak o odabiru korisnika financiranja programskih sadržaja elektroničkih medija.

**REZULTATI JAVNOG POZIVA I POTPISIVANJE UGOVORA**

Rezultati Javnog poziva bit će objavljeni na internetskoj stranici Grada Karlovca (www.karlovac.hr) u roku od pet (5) dana od donošenja zaključka o odabiru.

Nakladnik koji je sudjelovao u Javnom pozivu može podnijeti prigovor na odluku o odabiru korisnika potpora. Prigovor se podnosi Gradonačelniku Grada Karlovca u roku od osam (8) dana od dana objave odluke o odabiru korisnika financiranja programskih sadržaja elektroničkih medija. O prigovoru odlučuje Gradonačelnik.

Nakladnici kojima se odobre financijske potpore sklopit će s Gradom Karlovcem ugovor o financiranju programskih sadržaja kojim će se regulirati međusobna prava i obveze korisnika financijskih potpora i Grada Karlovca (dinamika, visina, rok i način isplate, rok za proizvodnju i objavu programskih sadržaja, način provođenja izvješćivanja o proizvodnji i objavi programskih sadržaja).

Sve dodatne informacije mogu se dobiti na e-mail: ana.zupancic@karlovac.hr

KLASA: 614-04/22-01/01

URBROJ: 2133/01-03/06-22-1

Karlovac, 31. siječnja 2022.g.

GRADONAČELNIK

Damir Mandić, dipl. teol.